# **Indstilling af Annette Settnes, uddannelsesansvarlig overlæge ved Nordsjællands Hospital, Hillerød til FYGO prisen 2020**

Personificeringen af et i årtier berømmet, givende og positivt læringsmiljø på Nordsjællands Hospitals Gynækologisk og Obstetriske Afdeling kan kort opsummeres som: Annette Settnes.

Annettes engagement i uddannelse udfolder sig på alle tangenter. Organisatorisk er hun en vital del af den opdaterede målbeskrivelse og udarbejdning af de logbøger, der baserer sig på evidensbaserede læringsværktøjer. Hun har siddet med ved bordet i utallige runder af HU-vurderinger, hvilket opretholder hendes fornemmelse af niveauet hos specialets kandidater, hvad hun aktivt bruger til at rådgive yngre kolleger, der ønsker at komme videre i specialet.

Lokalt er hun, foruden rollen som UAO, den skematiske vagtplanlægger, og bruger sin ufatteligt kringlede hjerne til at bygge dagsprogrammet på en måde, hvor ”*uddannelse*” på alle måder er ligeværdigt med ”*drift*”. Hun sørger for, at alle i visitationen er opdaterede på, hvad de forskellige uddannelseslæger har af behov, så netop de patienter, der kommer i *dit* ambulatorie passer til *dig* og dit niveau. Døren er bogstaveligt talt åben for vi yngre læger og Børge Mogensen Tremmesofaen benyttes flittigt til 360 graders evalueringer og spørgsmål vedr. egen læring eller udvikling.

Fagligt er hun i særklasse i disciplinerne gynækologisk ultralyd og laparoskopisk hysterektomi, hvad hun samtidig formår at undervise i så man som uddannelsessøgende nærmest fysisk fornemmer, at det faglige niveau forøges. Hun formår at lære én både operative og ikke-operative færdigheder ifm. en operation, færdigheder man nogle gange overser, men som giver masser af tryghed når man pludselig en dag står alene uden supervision. Annette giver altid hele eller dele af operationen fra sig uanset den yngre læges uddannelsesniveau. Den efterfølgende feedback berører ofte kompetencer man ikke engang bemærker, at hun har observeret.

Annette Settnes er en éner for uddannelsen i vores speciale i sig selv og for de yngre læger på NOH i særdeleshed. Vi kan på alle måder stå ved hendes nominering til FYGO prisen 2020 på nuværende og tidligere kollegers vejene og blot håbe, at vi får rig mulighed for at høste af hendes viden og evner i mange år endnu.

Jesper Petersen, Mona Savran, Birgitte Bytoft, Christian Frandsen, Annette Jensen, Guðbjörg Andrésdóttir, Sarah Gørtz, Mette Noer, Morten Eskildsen, Anne Hein-Nielsen, Marjoes Droogh, Márta Topsøe, Malene Skorstengaard, Kathrine Hedengran, Camilla Gosvig, Morten Eskildsen, Lærke Nørholk, Lisbeth Andreasen, Sigrid Kasper, Mona Karlsen, Christiane Gam, Margrethe Foss, Hanna Bertoli, Martin Tolsgaard, Tine Wrønding, Ea Løwenstein, Camilla Mandrup, Ole Grummedal, Tina Futtrup, Anne Ostenfeld, Lea Sjøgren, Rie Virkus, Paul Axelsson, Hellen Edwards